Veðrið var av tí besta, og tað var úrslitið eisini, tá okkara kvinnur í gjár vunnu týdningarmikla útidystin móti samansetta liðnum hjá ÍF og Víkingi Vit settu okkum beinavegin á dystin. Spælið var flott, og kvinnurnar høvdu fult tamarhald á mótstøðuni allan fyrra hálvleik. Eftir lítlum koreri komu vit á odda. Uppspælið var í høgru, og tá Sarita legði væl innfyri, kundi Ásla prika bóltin í netið. Tíggju minuttir seinni gjørdist tað til 2-0, tá Silja stútaði hornaspark frá Áslu í meskarnar, og tá góður hálvur tími var farin, komu vit upp á 3-0. Hesa ferð var talan um fríspark, men uppskriftin var neyvt tann sama sum til 2-0. Ásla legði innfyri, og aftur var pannan hjá Silju fyrst á, soleiðis at høgri bakkurin gjørdist tvífaldur málskjútti á degnum. Alt í alt var talan um sera væl spældan fyrra hálvleik fyri okkara viðkomandi. Tað bar við sær, at vit mest sum høvdu avgjørt dystin, og hetta sást eisini aftur eftir steðgin, har leikferðin var væl lægri. Heimaliðið royndi at leggja trýst áokkum, men tað eydnaðist ongantíð av álvara, og hóast einstakar góðar royndir frá báðum pørtum, so komu fleiri mál ikki í dystinum.